Sportiva din țara noastră va colabora cu tehnicianul catalan care a lucrat cu rusoaicele Svetlana Kuznetsova și Daria Kasatkina, în trecut. CTP: "Simona nu-i doar un 'vulcan', uneori este și încăpățânată, uneori e arogantă."
În acest context, ziaristul Cristian Tudor Popescu a făcut câteva comentarii la adresa fostului număr unu WTA din România, catalogând-o pe Simona Halep ca putând fi, în anumite momente, "încăpățânată" și "arogantă."
"Simona nu-i doar un «vulcan», uneori este și încăpățânată, uneori e arogantă, nu renunță în ruptul capului la ideile ei.
Aici aș fi văzut, totuși, ca Simona să ia un antrenor cu o anumită autoritate în domeniu. De o anumită vârstă, clar, matur. Nu o vedeam cu un antrenor tânăr. Problema principală e să reușești să te impui în fața Simonei, asta e cel mai greu.
Ea e greu de convins să facă niște lucruri, poate să devină foarte distantă. Vă amintiți… Chiar față de cel mai bun om de tenis pe care l-am văzut eu în viața mea, Darren Cahill.
Vă amintiți de Simona când nu-l băga în seamă? Iar Darren Cahill este cineva de o autoritate uriașă!
"Nu știu în ce măsură Carlos Martinez va reuși să se impună în fața Simonei."
Nu știu în ce măsură Carlos Martinez va reuși să se impună în fața Simonei. Dacă nu reușești lucrul ăsta cu Simona, sunt slabe speranțe…
Ea trebuie să te respecte și chiar să-i fie puțin frică de tine ca să poți să realizezi o colaborare cu ea. Deci, nu știu dacă Martinez va avea suficientă autoritate ca să reușească să-i impună respect Simonei," a declarat Cristian Tudor Popescu, într-un interviu acordat GSP.
Simona Halep va fi îndrumată de Horia Tecău în barajul Ucraina – România, la care va participa cu intenția de a ajuta echipa României să se califice, în premieră, la turneul final al Cupei Billie Jean King, de când această competiție are acest nume.